Top-akademici benoem | Netwerk24
Deur Lientjie Mentz 23 Julie 2020 06:02
Prof. Zakkie Pretorius
Die aankondiging van die wenners van die sogenaamde Oscars vir Wetenskap, die Nasionale Wetenskap- en Tegnologieforum se South 32-eerbewyse, word Donderdag (30/07) digitaal gedoen.
Twee professore van die Universiteit van die Vrystaat (UV) is onder die top-akademici wat vanjaar vir dié eerbewyse benoem is.
Prof. Zakkie Pretorius, navorsingsgenoot aan die departement plantwetenskappe, is in twee kategorieë benoem, die spesiale jaarlikse tema-eerbewys vir navorsing en ontwikkeling en innovasie in plantgesondheid, asook die leeftyd-kategorie.
Die spesiale jaarlikse tema-eerbewys word gemaak in erkenning van die Jaar van Plantgesondheid soos aangekondig deur die Verenigde Nasies.
Hy is benoem vir sy uitgebreide kennis oor gesaaides en het onlangs erelidmaatskap van die Suider-Afrikaanse Plantkwekersvereniging ontvang.
Prof. Paul Oberholster
Prof. Paul Oberholster is benoem vir die forum se Waternavorsingskommissie-eerbewys.
In 'n nuusverklaring sê Oberholster dit is 'n eer om benoem te word.
Hy is deur die UV benoem vir sy wetenskaplike bydrae tot waterhulpbronbestuur in Suid-Afrika oor die afgelope tien jaar met spesiale verwysing na die veld van passiewe gryswaterbehandeling.
Sy navorsing fokus op varswater-alge as behandeling vir suur mynwaterdreinering en huishoudelike gryswater. Hy het al talle eerbewyse vir sy navorsing ontvang.